ফের বার্ড ফ্লু আতঙ্ক! ২ জেলার ১০ গ্রামে শুরু কড়া নজরদারি

ওয়েব ডেস্ক: ফের আতঙ্ক বাড়াচ্ছে বার্ড ফ্লু (Bird Flu)। রাজ্যের একাধিক জেলায় বন্ধ হয়েছে মুরগি ও ডিমের পরিবহণ, জারি হয়েছে সতর্কতা। তবে আপাতত রাজ্যের কেউই এই রোগের শিকার হননি। সম্প্রতি বার্ড ফ্লু ধরা পড়েছে পশ্চিমবঙ্গের প্রতিবেশী রাজ্য ঝাড়খণ্ডে (Jharkhand)। জানা গিয়েছে, এবার ঝড়খণ্ডের পাকুড় জেলায় দেখা গিয়েছে বার্ড ফ্লু রোগের সংক্রমণ।

আর প্রতিবেশী রাজ্যে সংক্রমণ ধরা পড়ায় পশ্চিমবঙ্গের বীরভূম ও মুর্শিদাবাদ জেলায় জারি করা হয়েছে সতর্কতা। সংক্রমণ রুখতে কড়া নির্দেশিকা জারি করেছেন এই দুই দুই জেলার জেলাশাসক। জানা গিয়েছে, বীরভূম ও মুর্শিদাবাদ জেলার দশটি গ্রামে ইতিমধ্যে মুরগি ও ডিম আমদানি-রফতানির উপর নিষেধাজ্ঞা জারি করা হয়েছে বলে খবর।

আরও পড়ুন: একলাফে চাঙ্গা শেয়ারবাজার, সেনসেক্স ৭৫ হাজার ছাড়াল

এদিকে রাজ্যের প্রাণী ও সম্পদ দফতরের পক্ষ থেকে জানানো হয়েছে, দুই জেলার ওই দশটি গ্রামে কড়া নজরদারি চালানো হচ্ছে। যদি কোনও মুরগি অসুস্থ হয়ে পড়ে বা তার মধ্যে বার্ড ফ্লু-র উপসর্গ দেখা যায়, তাহলে দ্রুত প্রশাসনকে জানানোর জন্য গ্রামবাসীদের অনুরোধ করা হয়েছে।

এদিকে বীরভূম ও মুর্শিদাবাদ জেলার প্রশাসনের তরফে জানানো হয়েছে, আতঙ্কিত হওয়ার কোনো কারণ নেই, তবে সতর্কতা অবলম্বন করা জরুরি। পরিস্থিতির উপর নজর রেখে প্রয়োজনীয় পদক্ষেপ গ্রহণ করা হবে বলে আশ্বস্ত করেছে রাজ্য সরকার।